SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

**PROTOKOLS Nr. 169**

**2021. gada 23. februārī plkst.13.00**

**attālināti videokonferences formātā**

**Sēdē piedalās:**

apakškomisijas locekļi:

**Juris Rancāns**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**citas personas:**

*uzaicinātie:*

* Korupcijas novēršanas un apkarošanas biroja priekšnieks **Jēkabs Straume**;
* Korupcijas novēršanas un apkarošanas biroja priekšnieka vietniece izmeklēšanas darbību jautājumos **Ineta Cīrule**;
* Korupcijas novēršanas un apkarošanas biroja priekšnieka vietnieks operatīvo darbību jautājumos **Jānis Roze**;
* Korupcijas novēršanas un apkarošanas biroja Pirmās pārvaldes priekšniece **Anna Aļošina**;
* Korupcijas novēršanas un apkarošanas biroja Pirmās pārvaldes Ceturtās nodaļas (Stratēģiskās komunikācijas nodaļa) priekšniece **Paula Vilsone**;
* Latvijas Republikas ģenerālprokurors **Juris Stukāns**;
* biedrības “Sabiedrība par atklātību - Delna” direktore **Inese Tauriņa**;
* biedrības “Sabiedrība par atklātību - Delna” pārstāve **Agnija Birule**;
* Saeimas deputāts **Normunds Žunna**;

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika un konsultanti Egita Kalniņa, Inese Silabriede, Kristiāna Stūre un Māris Veinalds**

**Sēdi vada:** komisijas priekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

*Izskatāmie dokumenti:*

1. *Korupcijas novēršanas un apkarošanas biroja 2020. gada pārskats;*
2. *Korupcijas novēršanas un apkarošanas biroja prezentācija “Korupcijas novēršanas un apkarošanas biroja darbības rezultāti. 2020. gads”.*

**Izskatītā darba kārtība:**

**Korupcijas novēršanas un apkarošanas biroja 2020. gada darbības rezultāti, personālpolitikas attīstība un budžeta līdzekļu izlietojums.**

**J.Rancāns** atklāj sēdi, informē par darba kārtību un izskatāmo jautājumu. Aicina sākt jautājuma izskatīšanu. Dod vārdu Korupcijas novēršanas un apkarošanas biroja (turpmāk – KNAB, Birojs) pārstāvjiem.

**J.Straume** demonstrē prezentāciju *(materiāls – protokola pielikumā)* un informē par izskatāmo jautājumu, aicina komisiju iepazīties ar KNAB pārskatā ietverto informāciju par biroja darba rezultātiem 2020. gadā. Iepazīstina ar KNAB darbības prioritātēm atbilstoši darbības stratēģijā 2020.-2022. gadam izvirzīto:

- valsts amatpersonu prettiesiskas rīcības iespējamības samazināšana;

- paralēlās finanšu izmeklēšanas veikšana;

- partiju finansēšanas uzraudzības pilnveidošana;

- Biroja kapacitātes stiprināšana.

J.Straume informē par KNAB rezultātiem kriminālprocesuālajā izmeklēšanā, sniedzot salīdzinājumu laika periodam 2017.-2020. gadam, kā arī statistiku (%) par biežāk izmeklētajiem noziedzīgajiem nodarījumiem uzsāktajos kriminālprocesos (turpmāk – KP) un kriminālvajāšanai nosūtīto KP sadalījumu pa jomām pēc skaita. Ilustrācijai komentē dažus konkrētus uzsākto kriminālvajāšanu gadījumus, akcentē darbības ar kohēzijas fondu līdzekļiem.

J.Straume sniedz komentāru par Biroja 2020. gada darba rezultātiem valsts amatpersonu darbības kontrolē, arī sniedz salīdzinājumu ar laika periodu 2017.-2020. g., atzīmē tendences un uzdevumus saistībā ar *Moneyval* rekomendācijām. 2020. gadā ir uzsāktas 179 administratīvo pārkāpumu (turpmāk – AP) lietas, par 16 640 *euro* piemēroti naudas sodi AP lietās, pieprasīts atlīdzināt 41 276,32 *euro* valstij nodarītos zaudējumus administratīvajās lietās. Atzīmē, ka 31% izdarīto pārkāpumu ir rīcība ar publiskas personas finanšu līdzekļiem un mantu. Šo pārkāpumu efektīvāka atklāšana iespējama pateicoties iestāžu iekšējās kontroles darba uzlabošanai un sadarbību ar Valsts kontroli.

Komentējot KNAB paveikto politisko partiju finansēšanas un priekšvēlēšanu aģitācijas kontrolē, J.Straume akcentē 2020. gada specifiku – Rīgas domes ārkārtas vēlēšanas un ar tām saistītās partiju aktivitātes. Darba rezultāti ir līdzīgi kā 2019. gadā. Atzīmē, ka pilnīga informācija par valsts piešķirto partiju finanšu līdzekļu izmantošanu būs aprīlī pēc pārbaudes rezultātu apkopošanas. Kopumā šajā jomā 2020. gadā ir uzsāktas 43 AP lietas.

J.Straume informē par Biroja paveikto pretkorupcijas politikas plānošanā un starptautiskajā sadarbībā. Jautājumā par starptautisko sadarbību J.Straume atzīmē, ka atbilstoši 2020. gada pandēmijas situācijai darbības notika attālināti, būtiskas izmaiņas rezultātos nav novērotas. Sniegti 34 tiesiskās palīdzības pakalpojumi dažādām ārvalstīm, pamatā saistībā ar noziedzīgi iegūtu līdzekļu legalizāciju. Tas ļauj uzsākt KP arī Latvijā ierosinātās lietās. Notiek starptautiski koordinēti pasākumi.

Atzīmē informatīvo ziņojumu “Par Korupcijas novēršanas un apkarošanas pamatnostādņu 2015.-2020. gadam īstenošanas 2015.-2018. gadā starpposma novērtējumu” un uzsver, ka Birojs strādā pie “Korupcijas novēršanas un apkarošanas pasākumu plāna 2021.-2023. gadam” izstrādes. Būtiska uzmanība tiks pievērsta darbam noziedzīgo līdzekļu jomā, plānoti arī akcenti iekšējās kontroles darbības aktivizēšanai. Ir sagatavots informatīvais ziņojums “Par iekšējās pretkorupcijas kontroles sistēmas novērtējumu publiskas personas institūcijās”.

J.Straume informē par Biroja darbību sabiedrības informēšanā un izglītošanā; pandēmijas situācijā pasākumi notika attālinātā formātā, bet dalībnieku skaits nav būtiski samazinājies. Kā nozīmīgāko atzīmē Starptautiskajai korupcijas novēršanas dienai veltīto attālināto starptautisko sanāksmi “4K”, kurā tika diskutēts par iekšējās pretkorupcijas kontroles sistēmas nozīmi, akcentēta pašvaldību loma.

J.Straume atzīmē būtiskos 2020. gada KNAB izaicinājumus:

- apgrūtināta operatīvā darbība un noziedzīgu nodarījumu izmeklēšana pandēmijas apstākļos;

- Biroja kapacitātes stiprināšana un darbības funkciju attīstīšana;

- pārrobežu kukuļošanas izmeklēšana, izmeklētas un kriminālvajāšanas uzsākšanai nosūtītas 2 krimināllietas pret juridiskām personām;

- aktualitāte – noziedzīgu nodarījumu, kas saistīti ar noziedzīgi iegūtu līdzekļu legalizēšanu, izmeklēšana;

- tiek turpināts darbs pie apjomīgām, t.sk. pārrobežu kukuļošanas, krimināllietām.

J.Straume akcentē KNAB 2021. gada būtiskos uzdevumus:

- prioritātes atbilstoši iestādes darbības stratēģijā 2020.-2022. gadam izvirzītajām, būtisks akcents ir noziedzīgi iegūtu līdzekļu joma;

- politikas plānošana – Ministru kabinetā apstiprināt korupcijas novēršanas un apkarošanas plānu 2021.-2023. gadam; plāna plašāks tvērums, metodoloģijas korupcijas novēršanas risku identifikācijai izstrāde;

- Biroja uzdevumi saistībā ar pašvaldību vēlēšanu gada aktualitātēm;

- risku novērtēšana – darbs pie vienotas korupcijas risku novērtēšanas metodoloģijas sadarbībā ar Iekšlietu ministriju (turpmāk – IeM) un Valsts ieņēmumu dienestu (turpmāk – VID);

- risku analīze – veikt korupcijas risku analīzi, kas balstīta uz Biroja rīcībā esošo informāciju un sabiedriskās domas izpētes rezultātiem, IT resursu izmantošana;

- sociālā kampaņa – īstenot sociālo kampaņu, lai aktualizētu korupcijas negatīvo ietekmi un veicinātu ziņošanu par to.

Kā KNAB darba prioritātes J.Straume akcentē korupcijas novēršanu finanšu sistēmā, tiesu varas institūcijās, veselības aizsardzības sistēmā, publiskajos iepirkumos, kas saistīti ar ES finansējumu, būvniecības nozarē, lielajās Latvijas pašvaldībās un *Rail Baltic* projektā.

**J.Rancāns** dod vārdu Ģenerālprokuroram par KNAB 2020. gada darba rezultātiem un Prokuratūras sadarbību ar KNAB.

**J.Stukāns** atzīmē sadarbības pozitīvās tendences un vienotas izpratnes veidošanos, ir notikušas tikšanās, sadarbība vairākos KP. Iestājas pret darbībām, kuras sabiedrībā rada nihilismu, skaļas lietas, kurām nav nobeiguma. Iesaka KNAB izmeklēšanas procesos laicīgi iesaistīt Prokuratūru, lai operatīvās darbības sākumā vienotos par izmeklēšanai nepieciešamo apjomu, lai varētu nodrošināt lietu savlaicīgu un kvalitatīvu izstrādi gan prokuratūrai gan tiesai. Akcentē specializētās prokuratūras izveides nozīmi sadarbībā ar KNAB, aicina nākotnē nepieļaut konstatētās sadarbības kļūdas.

**Deputātu jautājumi**

**J.Rancāns** dod vārdu J.Ādamsonam.

**J.Ādamsons** aktualizē jautājumu par Saeimas komisijas iespējām veicināt KNAB darbu. Atsaucas uz informāciju par iekšlietu ministra S.Ģirģena iniciatīvu pievienot Iekšējās drošības biroju (turpmāk – IDB) KNAB. Kritiski izsakās par IDB darba efektivitāti. Interesējas par nepieciešamību ar likumu noteikt KP laika termiņus. Atsaucas uz bijušā ministra J.Pūces gadījumu par autostāvvietas nelikumīgu izmantošanu, par ko tika noteikta tikai administratīvā atbildība. Uzskata, ka tas ir KP jautājums, jo J.Pūce izmantoja savu ministra dienesta stāvokli.

**J.Straume**, atbildot uz J.Ādamsona jautājumiem, atzīmē, ka IDB pakļautības noteikšana ir politisks jautājums. Uzskata, ka vienmēr iespējami optimizācijas un kvalitātes uzlabošanas pasākumi. Par IDB darba rezultātiem nevar komentēt, tas ir prokuratūras jautājums. Aicina I.Cīruli sniegt komentāru par J.Pūces gadījumu. Atzīmē, ka krimināla pārkāpuma gadījumā ir jābūt būtiskam kaitējumam sabiedrībai.

**I.Cīrule** informē, ka jau šobrīd likums nosaka KP termiņus. Komentē KNAB veikto pārbaudi J.Pūces lietā; bija noziedzīga nodarījuma pazīmes, bet nebija būtiska kaitējuma, lai uzsāktu KP.

**J.Rancāns** pauž atbalstu S.Ģirģena iniciatīvai par IDB pievienošanu KNAB, atsaucas uz GRECO rekomendācijām izvērtēt izmeklēšanas iestāžu optimizācijas iespējas. Jautājumā par KP saprātīgu termiņu noteikšanu atzīmē, ka jau esošā likumdošana paredz šādas iespējas. Dod vārdu J.Stukānam.

**J.Stukāns** komentē KP noilguma jautājumu, atzīmē konkrētas ierosinātās lietas pret Valsts robežsardzi, kurās nav rezultātu. Uzskata, ka, lai nelietderīgi netērētu resursus, vajag izbeigt lietas, kuru izmeklēšanā ilgstoši nav rezultātu.

**J.Rancāns** dod vārdu R.Bergmanim.

**R.Bergmanis** norāda uz dažādiem termiņiem KNAB informācijā par pretkorupcijas stratēģiskajiem dokumentiem, kā arī resursu pietiekamību plāna izpildei. Interesējas par komisijas iespējām palīdzēt KNAB darbā, lūdz informēt par būtisko, kam pietrūkst resursu.

**J.Straume** sniedz papildus informāciju par KNAB plānu (pamatnostādnēm) un stratēģiju.

**A.Aļošina** informē par norādītajiem dažādajiem termiņiem. Uzsver īsāku plānošanas periodu lietderību, jo daudzas politikas aktualitātes zaudē nozīmi, tādēļ efektīvāks ir vidējais termiņš – 3 gadi. Tam ir jāsakrīt arī ar citu iestāžu plāniem.

**J.Straume** komentē KNAB resursu pieejamības jautājumus. Šobrīd cilvēkresursu situācija ir uzlabojusies, būs iespējas palielināt biroja štatu skaitu un atalgojumu. Jautājumā par materiāltehniskajiem resursiem Birojam būs vajadzības; par konkrētām lietām komisija tiks informēta. Pagājušajā gadā pilnībā netika izmantots analītiskajiem rīkiem un datu bāzēm piešķirtais resurss. Darbs turpināsies šogad; apmācība plānota sadarbībā ar IeM un VID.

Komisija pieņem informāciju zināšanai.

J.Rancāns apkopo uzklausīto informāciju, akcentē KNAB labākas sadarbības ar Prokuratūru nepieciešamību, kā arī nepieciešamību visiem kopīgi darboties, lai uzlabotu valsts korupcijas uztveres indeksu.

Pateicas par dalību sēdē un slēdz sēdi.

Sēde pabeigta plkst. 13.45.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore